text: Nu to dræbte efter ulykke ved Hejnsvig
  19 juni 2011 kl. 06.41
  En 72-årig kvinde er død af de kvæstelser, som hun pådrog sig ved en trafikulykke i Hejnsvig nær Grindsted lørdag formiddag.
  Kvindens 77-årige mand døde umiddelbart efter ulykken.
  Det omkomne ægtepar er fra Horsens,  oplyser Sydøstjyllands Politi.
  Ulykken skete ved 11,30-tiden lørdag i krydset mellem Ribe Landevej og Kirkevej vest for Hejnsvig.
  Ifølge de foreløbige oplysninger overholdt den 77-årige ikke den ubetingede vigepligt på stedet og blev påkørt af en større personbil.
  Føreren bag rattet i den anden bil kom kun lettere til skade ved ulykken.
  Hustruen, som sad på passagersædet, da bilen blev påkørt, blev alvorligt kvæstet. Hun blev først overført til sygehuset i Esbjerg og derefter til Odense Universitetshospital, hvor hun døde først på aftenen.
  